สมคิดรอมชอมธกส.
รองนายกฯ  ยืนยันไม่มีปัญหาการทำงานร่วมกับธกส. หลัง พนักงานนัดแต่งดำ เหตุไม่พอใจ "สมคิด" ขู่จะยุบธนาคารทิ้ง
9 ม.ค. 2559

รองนายกฯ  ยืนยันไม่มีปัญหาการทำงานร่วมกับธกส. หลัง พนักงานนัดแต่งดำ เหตุไม่พอใจ "สมคิด" ขู่จะยุบธนาคารทิ้ง 
กรณีที่พนักงานธนาคารเพื่อการเกษตรและสหกรณ์การเกษตร (ธ.ก.ส.) นัดกันแต่งดำ เพื่อแสดงความไม่พอใจกรณีที่นายสมคิด จาตุศรีพิทักษ์ รองนายกรัฐมนตรี ปาฐกถาพิเศษ เมื่อวันที่ 5 ม.ค. ระบุว่า หาก ธ.ก.ส.ทำหน้าที่ดูแลเกษตรกรได้ไม่ดี จะยุบทิ้งนั้น
นายสมคิด กล่าวว่า ได้รับทราบเรื่องดังกล่าวแล้ว และยืนยันว่าไม่มีปัญหาในการทำงานร่วมกัน แต่ขณะนี้เกษตรกรลำบากมาก ธ.ก.ส.เป็นกำลังสำคัญในการดูแลเกษตรกร จึงขอให้ ธ.ก.ส.ทำงานร่วมกับธนาคารออมสิน ไม่มีใครคิดที่จะทำให้ ธ.ก.ส.อ่อนแอลง หากคิดเช่นนั้น คนที่ลำบากก็คือพี่น้องเกษตรกรและคนยากจนทั่วประเทศ ดังนั้น ธ.ก.ส.จึงเป็นกำลังสำคัญหลักที่ทำหน้าที่ทุกอย่างเพื่อคนจน ถ้า ธ.ก.ส.ไม่ช่วยพวกเขาจะลำบาก
นายลักษณ์ วจนานวัช ผู้จัดการ ธ.ก.ส. กล่าวว่า รองนายกรัฐมนตรีอยากให้ ธ.ก.ส. ทำงานเพิ่มเติมจากงานปกติ โดยเชื่อว่า ธ.ก.ส.ทำได้อย่างแน่นอน โดยนายสมคิดอยากให้ช่วย 2 เรื่อง คือ การช่วยสร้างความเข้มแข็งให้ชุมชนเพิ่มมูลค่าสินค้าเกษตรกรในชุมชน และประสานองค์กรเครือข่ายด้านตลาดในรูปแบบประชารัฐ ซึ่งพนักงานทำงานให้ตามแนวทางนี้มาโดยตลอด
นายภูเบศวร์ เพชรเจริญ เลขาธิการสหภาพแรงงานรัฐวิสาหกิจ ธ.ก.ส. กล่าวว่า ภารกิจของธนาคารคือการดูแลพี่น้องเกษตรกรมาอย่างยาวนาน โดยทำมาตลอดระยะเวลา 50 ปี และยืนยันที่จะทำหน้าที่นี้ต่อไป โดยอยากเห็นผู้บริหาร ผู้กำหนดนโยบายทุกระดับให้มีความเข้าใจและทำงานร่วมกัน อย่างเคารพให้เกียรติคนทำงาน